เอกอัครราชทูตสหภาพยุโรป เข้าเยี่ยมคำนับ รองนรม.และ รมว.กห. โดยทั้งสองฝ่าย พร้อมสนับสนุนและยกระดับความร่วมมือทุกด้าน โดยเฉพาะด้านความมั่นคง และการแก้ปัญหาการทำประมง
พลเอก ประวิตร วงษ์สุวรรณ รองนายกรัฐมนตรีและรัฐมนตรีว่าการกระทรวงกลาโหม ได้ให้การต้อนรับ นายปีร์กะ ตาปีโอละ ( Pirkka Topil ) เอกอัครราชทูตสหภาพยุโรปประจำประเทศไทย ในโอกาสเข้ารับหน้าที่ ณ ศาลาว่าการกลาโหม โดยทั้งสองฝ่ายได้หารือถึงสถานการณ์ทางการเมืองไทย รวมทั้งความร่วมมือทวิภาคีไทย - สหภาพยุโรป ( EU ) และความร่วมมือในกรอบอาเซียน โดย พล.อ.ประวิตร กล่าวยืนยันถึงพันธกิจของรัฐบาลในการมุ่งสู่ประชาธิปไตยอย่างยั่งยืน คาดว่าจะมีการจัดตั้งรัฐบาลในไม่ช้า และหวังว่าความสัมพันธ์ไทย - EU จะสามารถเดินหน้าเต็มรูปแบบได้ในอนาคตอันใกล้ พร้อมทั้งขอบคุณ EU ที่สนับสนุนไทยแก้ปัญหาการทำประมงมาโดยตลอด ขอให้มั่นใจว่าไทยยังคงยึดมั่นการทำประมงอย่างยั่งยืน และต่อต้านประมง IUU โดยยินดีเป็นหุ้นส่วนกับ EU ในการแก้ปัญหาประมง IUU ในระดับภูมิภาค        นายปีร์กะ ตาปีโอละ เอกอัครราชทูตสหภาพยุโรปประจำประเทศไทย กล่าวแสดงความยินดี กับ พล.อ.ประยุทธ จันทร์โอชา ที่ได้รับความเห็นชอบทำหน้าที่นายกรัฐมนตรี พร้อมทั้งชื่นชมความสำเร็จของไทย ถึงความพยายามแก้ปัญหา IUU และขอบคุณไทยที่ตระหนักถึงความเป็นหุ้นส่วนของ EU โดย EU ต้องการเพิ่มพูนและยกระดับความร่วมมือกับไทยทุกด้าน โดยเฉพาะความร่วมมือด้านความมั่นคง ทั้งจากภัยคุกคามรูปแบบใหม่ ด้านไซเบอร์และการต่อต้านลิทธินิยมความรุนแรงสุดโต่ง พร้อมทั้งยินดีสนับสนุนประสบการณ์ในการบริหารจัดการสถานการณ์วิกฤต และพร้อมทำงานร่วมกับไทยในการแก้ปัญหาต่างๆอย่างใกล้ชิด